[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 26.6.2007

COM(2007)353 окончателен

ПРЕПОРЪКА НА КОМИСИЯТА ДО СЪВЕТА

относно подписване и изпращане на писмо до председателството на Андската общност за започване на „размяна на писма с цел изменение на споразумението за политически диалог и сътрудничество между Европейската общност и Андската общност, подписано през 2003 г.“

1. ОБЯСНИТЕЛЕН МЕМОРАНДУМ

1. На 15 декември 2003 г. в Рим бе подписано „Споразумение за политически диалог и сътрудничество между Европейската общност и нейните държави-членки, от една страна, и Андската общност и нейните страни-членки (Боливия, Колумбия, Еквадор, Перу и Венецуела), от друга“. До днес това споразумение все още не е влязло в сила, тъй като не е ратифицирано от някои държави.

2. През април 2006 г. Венецуела, страна-членка на Андската общност в момента на подписването на горепосоченото споразумение, обяви своето оттегляне от регионалния блок на Андите. Тази информация бе официално потвърдена от председателството на Андската общност (писмо от Министерството на външните работи на Боливия от 20 ноември 2006 г.), а после и от самата Венецуела (писмо от Министерството на външните работи на Венецуела от 18 декември 2006 г.), която използва случая да потвърди оттеглянето си от горепосоченото споразумение за политически диалог и сътрудничество от 2003 г.

3. Предвид тези документи правните служби на Комисията и на Съвета на Европейския съюз заключиха, че Венецуела не е повече страна по това споразумение и че е подходящо то да бъде официално изменено чрез размяна на писма. На заседанието на работната група за Латинска Америка (AMLAT) от 20 февруари 2007 г. председателството на Съвета поиска от Комисията да му представи предложение в този смисъл.

2. ПРЕПОРЪКА

С оглед на гореизложеното Комисията препоръчва на Съвета да подпише приложения проект на писмо и да го адресира до председателството на Андската общност, за да започне „размяна на писма между Европейската общност и Андската общност за споразумение за оттегляне на споменаването на Венецуела в текста на споразумението“.

ПРИЛОЖЕНИЕ

ПРОЕКТ НА ПИСМО

ЗА ЗАПОЧВАНЕ НА РАЗМЯНА НА ПИСМА МЕЖДУ ЕВРОПЕЙСКАТА ОБЩНОСТ И АНДСКАТА ОБЩНОСТ

ВЪВ ВРЪЗКА С ОТТЕГЛЯНЕТО НА ВЕНЕЦУЕЛА ОТ АНДСКАТА ОБЩНОСТ И ОТ СПОРАЗУМЕНИЕТО ЗА ПОЛИТИЧЕСКИ ДИАЛОГ И СЪТРУДНИЧЕСТВО, ПОДПИСАНО ПРЕЗ 2003 Г

(писмо до председателството на Андската общност)

Уважаеми господин Председател,

Европейската общност благодари на председателството на Андската общност за изпратеното писмо с дата от 20 ноември 2006 г. (номер GM-419/2006-15949) относно оттеглянето на Венецуела от Андската общност. Бихме желали да ви информираме също така за това, че получихме нота от Министерството на външните работи на Венецуела с дата от 18 декември 2006 г. (Нота 1652), в което се потвърждава също оттеглянето на тази държава от споразумението за политически диалог и сътрудничество между Европейската общност и Андската общност, подписано в Рим на 15 декември 2003 г.

Предвид тези документи и правните инструменти, на които те се позовават (а именно „Proceso 145-AI-2005“ на Съда на Андската общност), Европейската общност смята, че Венецуела повече не е страна по споразумението за политически диалог и сътрудничество между Европейската общност и Андската общност, подписано в Рим през 2003 г.

Следователно Европейската общност предлага да се премахне споменаването на Венецуела в това споразумение. Това води до следните изменения:

На стр. 1 заглавието на документа:

СПОРАЗУМЕНИЕ ЗА ПОЛИТИЧЕСКИ ДИАЛОГ И СЪТРУДНИЧЕСТВО МЕЖДУ ЕВРОПЕЙСКАТА ОБЩНОСТ И НЕЙНИТЕ ДЪРЖАВИ-ЧЛЕНКИ, ОТ ЕДНА СТРАНА, И АНДСКАТА ОБЩНОСТ И НЕЙНИТЕ СТРАНИ-ЧЛЕНКИ (БОЛИВИЯ, КОЛУМБИЯ, ЕКВАДОР, ПЕРУ И ВЕНЕЦУЕЛА), ОТ ДРУГА

се изменя както следва:

СПОРАЗУМЕНИЕ ЗА ПОЛИТИЧЕСКИ ДИАЛОГ И СЪТРУДНИЧЕСТВО МЕЖДУ ЕВРОПЕЙСКАТА ОБЩНОСТ И НЕЙНИТЕ ДЪРЖАВИ-ЧЛЕНКИ, ОТ ЕДНА СТРАНА, И АНДСКАТА ОБЩНОСТ И НЕЙНИТЕ СТРАНИ-ЧЛЕНКИ (БОЛИВИЯ, КОЛУМБИЯ, ЕКВАДОР И ПЕРУ), ОТ ДРУГА

На стр. 4 думите БОЛИВАРСКА РЕПУБЛИКА ВЕНЕЦУЕЛА се заличават.

На стр. 65 член 59:

Настоящото споразумение се прилага на териториите, в които се прилага Договорът за създаване на Европейската общност при условията, предвидени в този договор, от една страна, и на териториите на Андската общност и нейните страни-членки (Боливия, Колумбия, Еквадор, Перу и Венецуела), от друга.

се изменя както следва:

Настоящото споразумение се прилага на териториите, в които се прилага Договорът за създаване на Европейската общност при условията, предвидени в този договор, от една страна, и на териториите на Андската общност и нейните страни-членки (Боливия, Колумбия, Еквадор и Перу), от друга.

Моля да потвърдите съгласието на Андската общност с горепосочените изменения. При положителен отговор Европейската общност предлага тези изменения да бъдат договорени чрез размяна на писма.

Моля, приемете, господин Председател, моите най-дълбоки почитания.

Подпис:Председателство на Съвета на Европейския съюз